**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «Ο περί Καταγραφής και Παρακολούθησης Τιμών Λιανικής Πώλησης Προϊόντων Νόμος του 2023»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Νίκος Σύκας Πανίκος Λεωνίδου

Κώστας Κώστα Σταύρος Παπαδούρης

Γιαννάκης Γαβριήλ

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε επτά συνεδρίες της, που πραγματοποιήθηκαν στο διάστημα μεταξύ 23ης Μαΐου και 5ης Δεκεμβρίου 2023. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής ο Υπουργός Ενέργειας, Εμπορίου και Βιομηχανίας, εκπρόσωποι του Υπουργείου Ενέργειας, Εμπορίου και Βιομηχανίας, της Υπηρεσίας Προστασίας Καταναλωτή του ίδιου υπουργείου, της Στατιστικής Υπηρεσίας του Υπουργείου Οικονομικών, της Νομικής Υπηρεσίας της Δημοκρατίας, της Επιτροπής Προστασίας του Ανταγωνισμού, του Κυπριακού Συνδέσμου Καταναλωτών, της Παγκύπριας Ένωσης Καταναλωτών και Ποιότητας Ζωής, της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ), της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ), του Παγκύπριου Συνδέσμου Υπεραγορών, του Παγκύπριου Συνδέσμου Λιανικού Εμπορίου, του Συνδέσμου Ελεύθερου Εμπορίου Κύπρου, του συνδέσμου «Efficient Consumer Response» (ECR) Cyprus, του Παγκύπριου Συνδέσμου Αρτοποιών, του Συνδέσμου Προμηθευτών Προϊόντων Ευρείας Κατανάλωσης, του Συνδέσμου Παντοπωλών Λεμεσού (ΣΥΠΑΛ), του Συνδέσμου Καταστημάτων Διαρκούς Εξυπηρέτησης (ΣΥΚΑΔΕ), του Νέου Συνδέσμου Περιπτεριούχων (ΝΕΣΥΠΕ), του Συνδέσμου Αρτοποιών, καθώς και των συνδικαλιστικών οργανώσεων ΠΕΟ, ΠΑΣΥΔΥ και Παγκύπρια Συντεχνία ΙΣΟΤΗΤΑ.

Το πανεπιστήμιο Philips University και οι συνδικαλιστικές οργανώσεις ΣΕΚ, ΔΕΟΚ και Παγκύπρια Ομοσπονδία Ανεξάρτητων Συνδικαλιστικών Οργανώσεων (ΠΟΑΣΟ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Αβέρωφ Νεοφύτου, Χρύσης Παντελίδης, Ηλίας Μυριάνθους και Μιχάλης Γιακουμή.

Η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός του προτεινόμενου νόμου είναι η θέσπιση νέας νομοθεσίας για δημιουργία ηλεκτρονικής πλατφόρμας καλούμενης ως «e-kalathi» και για τη ρύθμιση της διαδικασίας συλλογής και καταγραφής των τιμών λιανικής πώλησης συγκεκριμένων καταναλωτικών προϊόντων από την Υπηρεσία Προστασίας Καταναλωτή, καθώς και της διαδικασίας παροχής στον καταναλωτή συνεχούς πληροφόρησης για τις τιμές των σχετικών αγαθών.

Ο Υπουργός Ενέργειας, Εμπορίου και Βιομηχανίας ανέλυσε στην επιτροπή τις πρόνοιες του νομοσχεδίου και επισήμανε ότι απώτερος στόχος του είναι τα ακόλουθα:

1. Η ενίσχυση της διαφάνειας σε ό,τι αφορά την πληροφόρηση που παρέχεται στον καταναλωτή για τις τιμές των σχετικών αγαθών τόσο για έκαστο αυτών όσο και μεταξύ τους.

2. Η ενδυνάμωση των προσπαθειών της Υπηρεσίας Προστασίας Καταναλωτή για αποτελεσματικότερη παρακολούθηση των τιμών των σχετικών αγαθών, καθώς και για ανάπτυξη μίας ορθολογικής καταναλωτικής κουλτούρας.

Η εκπρόσωπος της Επιτροπής Προστασίας του Ανταγωνισμού εξέθεσε τους προβληματισμούς της επί προνοιών του νομοσχεδίου, επισημαίνοντας ότι η δημοσιοποίηση σε ημερήσια βάση των τιμών συγκεκριμένων προϊόντων μέσω της προτεινόμενης ηλεκτρονικής πλατφόρμας ενδεχομένως να λειτουργήσει ως εργαλείο συνεννόησης ή σιωπηρής συμπαιγνίας μεταξύ των επιχειρήσεων και συνακόλουθα να οδηγήσει σε στρεβλώσεις τον υγιή ανταγωνισμό τόσο στο χονδρικό όσο και στο λιανικό εμπόριο.

Ο εκπρόσωπος του Παγκύπριου Συνδέσμου Υπεραγορών επισήμανε μεταξύ άλλων ότι ενδεχομένως να προκύψει άνισος ανταγωνισμός μεταξύ των μικρών, των μεσαίων και των μεγάλων υπεραγορών, με ενδεχόμενο αποτέλεσμα το κλείσιμο των μικρότερων εξ αυτών. Επιπρόσθετα, ο ίδιος εκπρόσωπος εισηγήθηκε τα ακόλουθα:

1. Την τροποποίηση προνοιών του νομοσχεδίου, ώστε να διασαφηνιστεί ότι η σύγκριση των προϊόντων θα γίνεται με βάση τον κωδικό προϊόντος (barcode) και όχι την ονομασία τους, καθότι υπάρχουν στην αγορά προϊόντα με την ίδια ονομασία τα οποία είναι μεταξύ τους παρόμοια, ωστόσο προέρχονται από διαφορετικές χώρες και είναι διαφορετικής ποιότητας.
2. Την επέκταση του πεδίου εφαρμογής των προτεινόμενων ρυθμίσεων στα αρτοποιεία και τα περίπτερα, καθότι ορισμένα εξ αυτών πραγματοποιούν σημαντικό κύκλο εργασιών και έχουν σημαντική συμμετοχή στην πώληση βασικών ειδών.

Οι εκπρόσωποι του Παγκύπριου Συνδέσμου Λιανικού Εμπορίου και του συνδέσμου ECR Cyprus σημείωσαν ότι ο κλάδος των υπεραγορών λειτουργεί σε πολύ ανταγωνιστικό περιβάλλον, γεγονός που διασφαλίζει ανταγωνιστικές τιμές προς όφελος των καταναλωτών. Επίσης, όπως ανέφεραν οι ίδιοι, οι καταναλωτές ενημερώνονται συνεχώς και επαρκώς για τις εκάστοτε προσφορές μέσω των διαφημίσεων, των ιστοσελίδων, των κοινωνικών δικτύων και άλλων μέσων πληροφόρησης του κοινού.

Ο γενικός διευθυντής του ΣΥΠΑΛ επισήμανε μεταξύ άλλων ότι από την ημερομηνία ισχύος των προτεινόμενων ρυθμίσεων ενδεχομένως να προκληθεί μη υγιής ανταγωνισμός, λόγω του γεγονότος ότι πολλές υπεραγορές διαθέτουν προϊόντα δικής τους ετικέτας, και να προκύψει αύξηση του κόστους λειτουργίας των υπεραγορών λόγω του επιπρόσθετου προσωπικού που θα χρειαστεί να προσλάβουν, προκειμένου να τοποθετούνται οι τιμές καθημερινά στην πλατφόρμα.

Ο εκπρόσωπος του Συνδέσμου Ελεύθερου Εμπορίου Κύπρου εξέφρασε προβληματισμό ως προς το ενδεχόμενο επιβάρυνσης της λειτουργίας των επιχειρήσεων με επιπρόσθετο κόστος.

Ο εκπρόσωπος της OEB εξέφρασε επιφυλάξεις αναφορικά με τις πρόνοιες του νομοσχεδίου και ειδικότερα σε ό,τι αφορά την πιθανή στρέβλωση του ανταγωνισμού μέσω των προσπαθειών των επιχειρήσεων να μην αποκλίνουν από τις τιμές των ανταγωνιστών τους, τον κίνδυνο σύγκρισης μεταξύ ανόμοιων προϊόντων και το επιπρόσθετο κόστος λειτουργίας για τις επιχειρήσεις.

Ο εκπρόσωπος του ΚΕΒΕ επισήμανε στην επιτροπή ότι η αγορά λειτουργεί υπό έντονες ανταγωνιστικές συνθήκες προς όφελος των καταναλωτών και ότι υπάρχει ήδη επαρκής ενημέρωσή τους. Παράλληλα, εξέφρασε έντονα την ανησυχία του ότι οι μικρομεσαίες επιχειρήσεις δεν θα μπορέσουν να αντεπεξέλθουν στις συνθήκες αυξημένου ανταγωνισμού που αναμένεται να δημιουργήσει η προτεινόμενη ηλεκτρονική πλατφόρμα, αφού οι καταναλωτές θα οδηγηθούν στις μεγάλες υπεραγορές.

Ο εκπρόσωπος του Συνδέσμου Προμηθευτών Προϊόντων Ευρείας Κατανάλωσης συμφώνησε με τις θέσεις του ΚΕΒΕ.

Ο εκπρόσωπος της ΠΟΒΕΚ εξέφρασε έντονες επιφυλάξεις σε σχέση με τις σοβαρές επιπτώσεις που αναμένεται να έχει η εφαρμογή των προτεινόμενων ρυθμίσεων στη λειτουργία των πολύ μικρών επιχειρήσεων. Συναφώς, εισηγήθηκε μεταξύ άλλων τα ακόλουθα:

1. Την εφαρμογή της ηλεκτρονικής πλατφόρμας μόνο σε σχέση με τις υπεραγορές που πραγματοποιούν ετήσιο κύκλο εργασιών άνω των €8.000.000.
2. Την παραμονή των αρτοποιείων και των περιπτέρων εκτός του πεδίου εφαρμογής του προτεινόμενου νόμου, καθότι αποτελούν διαφορετικό τύπο επιχειρήσεων οι οποίες δικαιούνται να πωλούν μόνο συγκεκριμένα προϊόντα.
3. Τη διασαφήνιση ότι τα προϊόντα τα οποία θα ενταχθούν στην πλατφόρμα θα είναι ίδιας εμπορικής επωνυμίας, ποσότητας, προδιαγραφών ποιότητας και προέλευσης.

Ο εκπρόσωπος του Συνδέσμου Καταστημάτων Διαρκούς Εξυπηρέτησης εξέφρασε τη διαφωνία του με το ενδεχόμενο συμπερίληψης των περιπτέρων στο πεδίο εφαρμογής του νομοσχεδίου. Όπως ανέφερε, τα περίπτερα διαφέρουν από τις υπεραγορές, καθότι ο ρόλος τους είναι να εξυπηρετούν τον καταναλωτή σε έκτακτες ανάγκες. Πρόσθετα, σημείωσε ότι τα περίπτερα προμηθεύονται τα προϊόντα τους σε υψηλότερες τιμές απ’ ό,τι οι υπεραγορές και ως εκ τούτου τα διαθέτουν σε υψηλότερες τιμές.

Οι εκπρόσωποι του Νέου Συνδέσμου Περιπτεριούχων και του Παγκύπριου Συνδέσμου Αρτοποιών εξέφρασαν τις ίδιες απόψεις με τον εκπρόσωπο του Συνδέσμου Καταστημάτων Διαρκούς Εξυπηρέτησης, επισημαίνοντας ότι οι επιχειρήσεις των αρτοποιείων και των περιπτέρων συνιστούν πολύ διαφορετικές επιχειρήσεις από αυτές των υπεραγορών, αφού προσφέρουν πολύ λιγότερα προϊόντα σε διαφορετική κοστολογική βάση από την υπόλοιπη αγορά και ως εκ τούτου η οποιαδήποτε σύγκριση με τις τιμές των υπεραγορών δεν θα γίνεται σε ισότιμη βάση.

Ο εκπρόσωπος του Κυπριακού Συνδέσμου Καταναλωτών εισηγήθηκε μεταξύ άλλων τα ακόλουθα:

1. Όπως η σύγκριση μεταξύ των προϊόντων γίνεται μεταξύ απόλυτα ομοειδών προϊόντων, επιλεγμένων με βάση τον κωδικό προϊόντος (barcode).
2. Όπως η τιμή πώλησης προϊόντος που θα υποβάλλεται στην ηλεκτρονική πλατφόρμα περιλαμβάνει τυχόν προωθητικές ενέργειες, ώστε να γίνεται πραγματική σύγκριση της τιμής στην οποία διατίθεται το προϊόν τη δεδομένη στιγμή.
3. Παροχή στις επιχειρήσεις που εμπίπτουν στο πεδίο εφαρμογής του νομοσχεδίου του δικαιώματος άσκησης ιεραρχικής προσφυγής κατά των αποφάσεων της αρμόδιας αρχής η οποία επιβάλλει διοικητικό πρόστιμο.

Ο εκπρόσωπος της Παγκύπριας Ένωσης Καταναλωτών και Ποιότητας Ζωής επισήμανε την ανάγκη εξεύρεσης ορθού και αντικειμενικού τρόπου παρουσίασης των προϊόντων στην ηλεκτρονική πλατφόρμα, ώστε να είναι δυνατή η σύγκρισή τους και η ορθή επιλογή τους από μέρους των καταναλωτών.

Η ΠΟΑΣΟ με γραπτό υπόμνημά της εισηγήθηκε την αναδιατύπωση του ορισμού του όρου «επιχείρηση», ώστε αντί της αναφοράς σε επιχείρηση υπεραγοράς τροφίμων να γίνεται αναφορά σε επιχείρηση αγοράς τροφίμων, προκειμένου να περιλαμβάνει και σχετικές επιχειρήσεις οι οποίες δεν φέρουν τη λέξη «υπεραγορά» στην επωνυμία τους.

Σημειώνεται ότι στο πλαίσιο της συζήτησης του νομοσχεδίου η εκπρόσωπος της Επιτροπής Προστασίας του Ανταγωνισμού ενημέρωσε την επιτροπή ότι, μετά από συνάντηση που είχε με τον Υπουργό Ενέργειας, Εμπορίου και Βιομηχανίας και λειτουργούς της Υπηρεσίας Προστασίας Καταναλωτή, συμφωνήθηκε ότι η εφαρμογή της ηλεκτρονικής πλατφόρμας επ’ ουδενί δεν πρέπει να χρησιμοποιηθεί ως εργαλείο συνεννόησης μεταξύ των επιχειρήσεων και ότι το υπουργείο θα υιοθετήσει μηχανισμό παρακολούθησης και εντοπισμού συμπεριφορών που ενδεχομένως παραβιάζουν το δίκαιο του ανταγωνισμού. Στο πλαίσιο αυτό η ίδια εκπρόσωπος εισηγήθηκε, με τη σύμφωνη γνώμη του υπουργείου, τα ακόλουθα:

1. Τροποποίηση του εδαφίου (2) του άρθρου 5 του νομοσχεδίου, ώστε να προβλέπεται ότι οι κωδικοί των προϊόντων που θα καθορίζονται με διάταγμα του υπουργού θα αναθεωρούνται λαμβάνοντας υπόψη, επιπροσθέτως των κριτηρίων που προνοούνται στο νομοσχέδιο, και του κριτηρίου της διακύμανσης τιμών ανά προϊόν.
2. Τροποποίηση του άρθρου 8 του νομοσχεδίου, ώστε, σε περίπτωση κατά την οποία η αρμόδια αρχή έχει εύλογη υποψία να πιστεύει ότι παραβιάζονται οι διατάξεις των άρθρων 3 και/ή 6 του περί Προστασίας του Ανταγωνισμού Νόμου και των αντίστοιχων άρθρων 101 και 102 της Συνθήκης Λειτουργίας της Ευρωπαϊκής Ένωσης, θα ενημερώνει την Επιτροπή Προστασίας του Ανταγωνισμού, κοινοποιώντας της όλα τα σχετικά στοιχεία.

Επιπρόσθετα, η εκπρόσωπος της Επιτροπής Προστασίας του Ανταγωνισμού, τοποθετούμενη επί των προβληματισμών μελών της επιτροπής αναφορικά με τη συμπερίληψη ή μη στο πεδίο εφαρμογής του νομοσχεδίου των αρτοποιείων και των περιπτέρων, κατέθεσε γραπτό υπόμνημα σε αυτή με το οποίο σημείωσε ότι η συμπερίληψη εξειδικευμένων σημείων λιανικής πώλησης, όπως αρτοποιεία ή περίπτερα, στο πεδίο εφαρμογής του προτεινόμενου νόμου εξαρτάται από σειρά παραγόντων, όπως μεταξύ άλλων αν και κατά πόσο τα σημεία αυτά θεωρούνται εναλλάξιμα/υποκατάστατα των υπεραγορών, η δυνατότητα και ο βαθμός στον οποίο έκαστο σημείο λιανικής πώλησης δύναται να ασκήσει ανταγωνιστικές πιέσεις, καθώς και ο τρόπος λειτουργίας της πλατφόρμας.

Ο διευθυντής της Υπηρεσίας Προστασίας Καταναλωτή, σχολιάζοντας τον πιο πάνω προβληματισμό της επιτροπής, ανέφερε ότι στόχος του νομοσχεδίου είναι η σύγκριση μεταξύ ομοειδών επιχειρήσεων στον τομέα των τροφίμων και άλλων προϊόντων οι οποίες προσελκύουν πέραν του 80% των καταναλωτών. Ως εκ τούτου, σημείωσε ότι τα αρτοποιεία και τα περίπτερα δεν συνιστούν συγκρίσιμες επιχειρήσεις.

Σε ό,τι αφορά τις ανησυχίες που εκφράστηκαν από επηρεαζόμενους φορείς για πιθανή μετακύλιση ενδεχόμενου κόστους στον καταναλωτή, ο διευθυντής της Υπηρεσίας Προστασίας Καταναλωτή ανέφερε ότι, σε περίπτωση που υπάρξει κόστος, θα μπορούσε να ενταχθεί στα σχέδια επιχορήγησης του υπουργείου για ενίσχυση της ψηφιοποίησης των επιχειρήσεων.

Στο πλαίσιο της συζήτησης του νομοσχεδίου στην επιτροπή μέλη της εξέφρασαν ευρύτερα προβληματισμό αναφορικά με το κατά πόσο οι προτεινόμενες ρυθμίσεις αποτελούν όντως μέτρο διαχείρισης του πληθωρισμού και δημιουργίας υγιούς ανταγωνισμού μεταξύ των υπεραγορών, λόγω των αρνητικών επιπτώσεων που θα επιφέρουν ενδεχομένως στις πολύ μικρές και μικρές επιχειρήσεις. Επιπρόσθετα, επισήμαναν τον κίνδυνο μετακύλισης στον καταναλωτή του λειτουργικού κόστους που θα προκύψει για τις υπεραγορές λόγω της συμμετοχής τους στην ηλεκτρονική πλατφόρμα. Παράλληλα, μέλος της επιτροπής εξέφρασε ανησυχία για το ενδεχόμενο αύξησης των τιμών των προϊόντων τα οποία δεν θα αναρτώνται στην ηλεκτρονική πλατφόρμα ως αντιστάθμισμα της μείωσης των τιμών των αναρτώμενων προϊόντων.

Επιπροσθέτως των ανωτέρω, η επιτροπή, αφού έλαβε υπόψη τις παρατηρήσεις και εισηγήσεις που κατατέθηκαν ενώπιόν της από τους κυβερνητικούς αρμοδίους και τους εμπλεκόμενους φορείς, αποφάσισε όπως η συζήτηση επικεντρωθεί στα ακόλουθα θέματα, τα οποία προκάλεσαν ανησυχία ή/και διαφωνία μεταξύ των εμπλεκομένων:

1. Το ενδεχόμενο επέκτασης του πεδίου εφαρμογής του προτεινόμενου νόμου σε αρτοποιεία και περίπτερα.
2. Το ενδεχόμενο αποκλεισμού από το πεδίο εφαρμογής του προτεινόμενου νόμου των μικρομεσαίων υπεραγορών, μέσω της αύξησης του ελάχιστου ποσού του ετήσιου κύκλου εργασιών της επιχείρησης το οποίο προτείνεται με το νομοσχέδιο, ως το κριτήριο με το οποίο καθορίζεται ποιες επιχειρήσεις εμπίπτουν στο πεδίο εφαρμογής του προτεινόμενου νόμου.
3. Την ανάγκη να διασαφηνιστεί ότι η σύγκριση που θα παρέχεται μέσω της ηλεκτρονικής πλατφόρμας θα γίνεται μεταξύ όμοιων προϊόντων σε ό,τι αφορά την ποιότητα και την προέλευση.

Συναφώς με τα πιο πάνω, η επιτροπή κατέληξε στις ακόλουθες θέσεις:

1. Τα αρτοποιεία και τα περίπτερα να μην περιληφθούν στο πεδίο εφαρμογής του νομοσχεδίου στο παρόν στάδιο.
2. Το πεδίο εφαρμογής του νομοσχεδίου να περιοριστεί στις μεγάλες επιχειρήσεις, ήτοι στις επιχειρήσεις που πραγματοποιούν κύκλο εργασιών άνω των €5 εκατομ.
3. Η σύγκριση των τιμών πώλησης προϊόντων να γίνεται στη βάση του κωδικού προϊόντος (barcode).

Η επιτροπή, στη βάση των πιο πάνω και λαμβάνοντας υπόψη όλα όσα τέθηκαν ενώπιόν της, αποφάσισε όπως επιφέρει στο νομοσχέδιο τις ακόλουθες τροποποιήσεις:

1. Αύξηση του ελάχιστου ετήσιου κύκλου εργασιών των επιχειρήσεων, η πραγματοποίηση του οποίου καθορίζει κατά πόσο υπεραγορά υποχρεούται να υποβάλει τιμές πώλησης προϊόντων στην ηλεκτρονική πλατφόρμα, από €2 εκατομ. σε €5 εκατομ.
2. Προσθήκη του ορισμού του όρου «κωδικός προϊόντος», ώστε να διασαφηνιστεί ότι η σύγκριση θα γίνεται στη βάση αυτού.
3. Διαγραφή από τον ορισμό του όρου «μοναδιαία τιμή πώλησης» της φράσης «εξαιρουμένων προωθητικών ενεργειών», ώστε να καταστεί δυνατή η υποβολή στην ηλεκτρονική πλατφόρμα των μοναδιαίων τιμών πώλησης μετά την εφαρμογή τυχόν εκπτώσεων.
4. Αντίστοιχη διαγραφή της προαναφερθείσας φράσης από τη σχετική πρόνοια με την οποία προβλέπεται η υποχρέωση των επηρεαζόμενων επιχειρήσεων να υποβάλλουν στην ηλεκτρονική πλατφόρμα την τιμή πώλησης όπως αυτή αναγράφεται στο προϊόν ή στη συσκευασία του ή στα ράφια της επιχείρησης που είναι τοποθετημένο το προϊόν, ώστε οι τιμές πώλησης που υποβάλλονται να περιλαμβάνουν τυχόν μειωμένες τιμές λόγω ισχυουσών προωθητικών ενεργειών.
5. Προσθήκη προνοιών ώστε να καταστεί δυνατή η άσκηση ιεραρχικής προσφυγής ενώπιον του Υπουργού Ενέργειας, Εμπορίου και Βιομηχανίας κατά απόφασης της αρμόδιας αρχής για επιβολή διοικητικού προστίμου.

Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού τροποποίησε το κείμενο του νομοσχεδίου με τις πιο πάνω αποφάσεις της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

6 Δεκεμβρίου 2023

Αρ. Φακ.: 23.01.064.062-2023

ΑΔ/MV/ΦΦ/ΕΧ